DA Den Europæiske Unions Tidende L 323/45

RÅDETS FÆLLES AKTION 2007/805/FUSP

af 6. december 2007

om udnævnelse af Den Europæiske Unions særlige repræsentant ved Den Afrikanske Union

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 14, artikel 18, stk. 5, og artikel 23, stk. 2, og

ud fra følgende betragtninger:

(1) Den Afrikanske Union (AU) er gennem de sidste år blevet en strategisk kontinental aktør og en vigtig international partner for Den Europæiske Union (EU).

(2) EU har ved mange lejligheder anerkendt AU's vigtige rolle og resultater, herunder i EU's strategi »EU og Afrika: Hen imod et strategisk partnerskab« (i det følgende benævnt »EU's Afrika-strategi«), som Det Europæiske Råd vedtog den 15. og 16. december 2005.

(3) Den 14. og 15. december 2006 forpligtede Det Europæiske Råd sig til at styrke EU's strategiske partnerskab med Afrika og til, som en konkret foranstaltning som led i relevante prioriterede aktioner i 2007, at øge EU's tilstedeværelse ved AU i Addis Abeba.

(4) Udnævnelsen af Den Europæiske Unions særlige repræsentant (EUSR) ved AU med permanent base i Addis Abeba er blevet identificeret som en passende måde til at sikre en øget EU-tilstedeværelse ved AU.

(5) Generalsekretæren/den højtstående repræsentant har anbefalet, at Koen Vervaeke udnævnes til EUSR ved AU.

(6) Senest seks måneder efter denne fælles aktions ikrafttræden udbygges og befæstes EUSR-kontorets langsigtede strukturer yderligere på grundlag af en rapport udarbejdet af formandskabet i tæt samarbejde med Generalsekretæren/den højtstående repræsentant, EUSR og Kommissionen.

(7) EUSR skal gennemføre sit mandat under forhold, der muligvis vil blive forværret og kunne skade målene for den fælles udenrigs- og sikkerhedspolitik, jf. traktatens artikel 11 —

VEDTAGET FØLGENDE FÆLLES AKTION:

Artikel 1

Udnævnelse

Koen Vervaeke udnævnes hermed til EUSR ved AU for perioden fra den 6. december 2007 til den 31. december 2008. EUSR er permanent baseret i Addis Abeba.

Artikel 2

Politiske mål

Mandatet for EUSR bygger på EU's overordnede politiske mål til støtte for Afrikas bestræbelser på at opbygge en fredelig, demokratisk fremtid præget af velstand som fastsat i EU's Afrika-strategi. Disse mål omfatter:

a) styrkelse af EU's politiske dialog og de bredere forbindelser med AU

b) udbygning af partnerskabet mellem EU og AU på alle de områder, der er omfattet af EU's Afrika-strategi, som et bidrag til udvikling og gennemførelse af EU's Afrika-strategi i partnerskab med AU under iagttagelse af princippet om afrikansk ejerskab og i et tættere samarbejde med de afrikanske repræsentanter i multilaterale fora i samordning med multilaterale partnere

c) samarbejde med og støtte til AU gennem støtte til institutionsopbygning og styrkelse af forholdet mellem EU's og AU's institutioner, herunder gennem udviklingsbistand, med henblik på at fremme følgende områder: — fred og sikkerhed: forudse, forebygge, forvalte, mægle i og løse konflikter, støtte bestræbelserne på at fremme fred og stabilitet, støtte postkonflikt-genopbygning — menneskerettigheder og god regeringsførelse: fremme og beskytte menneskerettighederne; fremme grundlæggende frihedsrettigheder og overholdelse af retsstatsprincippet; gennem politisk dialog og økonomisk og teknisk bistand støtte Afrikas bestræbelser på at overvåge og forbedre god regeringsførelse; støtte udbredelsen af participatorisk demokrati og klare ansvarsforhold; støtte kampen mod korruption og organiseret kriminalitet og yderligere fremme bestræbelserne på at løse spørgsmålet om børn og væbnede konflikter i alle dets aspekter — bæredygtig vækst, regional integration og handel: støtte bestræbelserne på at skabe sammenkoblingsmuligheder og lette befolkningens adgang til vand og sanitet, energi og informationsteknologi; fremme stabile, effektive og harmoniserede erhvervsretlige rammer; støtte Afrikas integration i verdenshandelssystemet, bistå de afrikanske lande med at leve op til EU's regler og standarder; støtte Afrika i indsatsen mod virkningerne af klimaændringerne — investering i mennesker: støtte indsatsen på områder som ligestilling mellem mænd og kvinder, sundhed, fødevareforsyningssikkerhed og uddannelse, fremme udvekslingsprogrammer, universitetsnetværker og ekspertisecentre, tackle hovedårsagerne til migration.

Desuden agter EU og Afrika at udforme en fælles strategi, der skal videreudvikle og konsolidere deres strategiske partnerskab. AU vil være hovedaktør i gennemførelsen af den fælles strategi.

Artikel 3

Mandat

Med henblik på at virkeliggøre den fælles udenrigs- og sikkerhedspolitik (FUSP)/den fælles europæiske sikkerheds- og forsvarspolitik (ESFP)-aspekterne af målene i artikel 2 har EUSR mandat til at:

a) styrke EU’s samlede indflydelse på og koordinering af den Addis Abeba-baserede dialog med AU og AU-kommissionen vedrørende hele det spektrum af FUSP/ESFP-spørgsmål, der hører ind under forbindelserne mellem EU og AU

b) sikre politisk repræsentation på et passende niveau, der svarer til EU’s væsentlige rolle som politisk, finansiel og institutionel samarbejdspartner for AU, og den trinvise ændring, der er nødvendig i dette partnerskab på grund af AU's stadig højere politiske profil på den internationale scene

c) repræsentere EU’s holdninger og politikker, hvis Rådet beslutter dette, i tilfælde, hvor AU indtager en fremtrædende rolle i en krisesituation, hvor der ikke er udnævnt en EUSR

d) bidrage til at opnå bedre koordination, sammenhæng og overensstemmelse mellem EU's politikker og foranstaltninger i forhold til AU og bidrage til at forbedre koordineringen inden for den bredere partnergruppe og dens forbindelse med AU

e) nøje følge og indberette alle relevante begivenheder på AU-plan

f) opretholde nær kontakt med AU-Kommissionen, andre AU-organer, de afrikanske subregionale organisationers missioner ved AU og AU-medlemsstaternes missioner ved AU

g) lette forbindelserne/samarbejdet mellem AU og de afrikanske subregionale organisationer, navnlig på de områder, hvor EU yder støtte

h) tilbyde rådgivning og yde støtte til AU efter anmodning inden for de områder, der er nævnt i EU's Afrika-strategi

i) tilbyde rådgivning og yde støtte med henblik på opbygning af AU's krisestyringskapacitet

j) koordinere med og støtte aktioner, der iværksættes af EUSR med mandat i AU’s medlemsstater/regioner, på grundlag af en klar opgavefordeling, og

k) opretholde nære kontakter og fremme koordinering med AU's centrale internationale partnere, der er repræsenteret i Addis Abeba, navnlig FN, men også ikke-statslige aktører, vedrørende hele det spektrum af FUSP/ESFP-spørgsmål, der hører ind under EU-AU-forbindelserne.

Artikel 4

Gennemførelse af mandatet

1. EUSR har ansvaret for gennemførelsen af mandatet og handler med reference til Generalsekretæren/den højtstående repræsentant og under dennes operationelle ledelse.

2. Den Udenrigs- og Sikkerhedspolitiske Komité skal opretholde privilegerede forbindelser med EUSR og være det primære kontaktpunkt for forbindelserne med Rådet. Den Udenrigs- og Sikkerhedspolitiske Komité giver EUSR strategisk vejledning og politisk ledelse i forbindelse med mandatet.

Artikel 5

Finansiering

1. Det finansielle referencegrundlag til dækning af udgifterne i forbindelse med EUSR's mandat i perioden fra den 6. december 2007 til den 31. maj 2008 udgør 1 200 000 EUR.

2. Udgifter, der finansieres med det i stk. 1 fastsatte beløb, kan dækkes fra den 6. december 2007. Udgifterne forvaltes i overensstemmelse med de procedurer og regler, der gælder for De Europæiske Fællesskabers almindelige budget, dog således at eventuel forudfinansiering ikke forbliver Fællesskabets ejendom.

3. Udgifterne forvaltes i henhold til en kontrakt mellem EUSR og Kommissionen. EUSR står til regnskab for alle udgifter over for Kommissionen.

4. Udgifterne i forbindelse med EUSR's mandat i perioden fra den 1. juni 2008 til den 31. december 2008 dækkes ved en særskilt rådsakt om det tilsvarende finansielle referencegrundlag.

Artikel 6

Sammensætning af medarbejderstaben

1. EUSR er inden for rammerne af sit mandat og de dertil svarende disponible midler ansvarlig for sammensætningen af sin medarbejderstab i samråd med formandskabet, der bistås af Generalsekretæren/den højtstående repræsentant, og med Kommissionen fuldt tilknyttet. Staben skal omfatte medarbejdere med den ekspertise i specifikke politiske spørgsmål, som mandatet kræver. EUSR holder Generalsekretæren/den højtstående repræsentant, formandskabet og Kommissionen underrettet om sin medarbejderstabs sammensætning.

2. Medlemsstaterne og EU-institutionerne kan foreslå udstationering af medarbejdere til at arbejde sammen med EUSR. Vederlag til medarbejdere, der udstationeres af en medlemsstat eller af en EU-institution for at bistå EUSR, afholdes af henholdsvis den pågældende medlemsstat eller EU-institution. Eksperter, der udstationeres af medlemsstaterne ved Generalsekretariatet for Rådet, kan også udstationeres til EUSR. Internationale kontraktansatte skal være statsborgere i en EU-medlemsstat.

3. Alt udstationeret personale forbliver under den udsendende medlemsstats eller EU-institutions administrative myndighed og udfører sine opgaver og handler i EUSR's mandats interesse.

4. Efter afslutningen af den indledende fase, som omhandlet i artikel 14, arbejder EUSR-medarbejderne i princippet fordelt i en politisk afdeling, en freds- og sikkerhedsafdeling og en administrativ afdeling.

Artikel 7

Privilegier og immuniteter for EUSR og dennes medarbejderstab

De privilegier, immuniteter og yderligere garantier, der er nødvendige for, at EUSR og dennes medarbejdere kan opfylde og afvikle EUSR's mission uhindret, aftales med værtsparten/-parterne. Medlemsstaterne og Kommissionen yder den fornødne støtte med henblik herpå.

Artikel 8

Klassificerede EU-oplysningers sikkerhed

EUSR og alle medarbejdere i dennes stab overholder de sikkerhedsprincipper og minimumsstandarder, der er fastsat i Rådets afgørelse 2001/264/EF af 19. marts 2001 om vedtagelse af Rådets sikkerhedsforskrifter (1), navnlig ved behandlingen af klassificerede EU-oplysninger.

Artikel 9

Adgang til oplysninger og logistisk støtte

1. Medlemsstaterne, Kommissionen og Rådets Generalsekretariat sikrer, at EUSR får adgang til alle relevante oplysninger.

2. Alt efter tilfældet yder formandskabet, Kommissionen og/eller medlemsstaterne logistisk støtte i regionen.

Artikel 10

Sikkerhed

EUSR træffer i overensstemmelse med EU's sikkerhedspolitik for personale, der er udstationeret uden for EU som led i operationer i medfør af afsnit V i traktaten om Den Europæiske Union, på baggrund af sit mandat og sikkerhedssituationen i sit geografiske ansvarsområde alle de forholdsregler, der med rimelighed kan gennemføres, med hensyn til sikkerheden for alt personale, der har direkte referat til EUSR, navnlig ved:

a) at udarbejde en missionsspecifik sikkerhedsplan baseret på retningslinjer fra Rådets Generalsekretariat, herunder missionsspecifikke materielle, organisatoriske og proceduremæssige sikkerhedsforanstaltninger, der skal omfatte håndteringen af sikre personalebevægelser til og inden for missionsområdet, håndtering af sikkerhedshændelser og en beredskabs- og evakueringsplan for missionen

b) at sørge for, at alt personale, der udstationeres uden for EU, er dækket af en højrisikoforsikring, der er tilpasset forholdene i missionsområdet

c) at sikre, at alle medarbejdere i EUSR's stab, der skal udstationeres uden for EU, herunder lokalt ansat personale, har modtaget relevant sikkerhedsuddannelse før eller ved ankomsten til missionsområdet på grundlag af de risiko-ratings, som Rådets Generalsekretariat har opstillet for missionsområdet

d) at sørge for, at alle vedtagne anbefalinger fremsat efter regelmæssige sikkerhedsvurderinger gennemføres, og afgive skriftlige rapporter til Generalsekretæren/den højtstående repræsentant, Rådet og Kommissionen om deres gennemførelse og om andre sikkerhedsspørgsmål som led i midtvejsrapporterne og rapporterne om gennemførelsen af mandatet.

Artikel 11

Rapportering

EUSR aflægger regelmæssigt mundtlig og skriftlig rapport til Generalsekretæren/den højtstående repræsentant og Den Udenrigs- og Sikkerhedspolitiske Komité. EUSR aflægger også efter behov rapport til arbejdsgrupperne. Der udsendes regelmæssigt skriftlige rapporter gennem Coreu-nettet. EUSR kan efter henstilling fra Generalsekretæren/den højtstående repræsentant eller Den Udenrigs- og Sikkerhedspolitiske Komité aflægge rapport til Rådet (almindelige anliggender og eksterne forbindelser).

Artikel 12

Koordinering

EUSR fremmer EU's overordnede politiske koordinering. EUSR hjælper med til at sikre, at alle EU-instrumenter i felten sættes ind på en sammenhængende måde for at nå EU's politiske mål. EUSR's aktiviteter koordineres med formandskabets og Kommissionens aktiviteter samt, hvor det er hensigtsmæssigt, med de aktiviteter, der udføres af andre EUSR, som er aktive i regionen. EUSR sørger for regelmæssig briefing af medlemsstaternes missioner og Kommissionens delegationer.

I felten holdes der tæt forbindelse til formandskabet, Kommissionen og medlemsstaternes missionschefer, der skal gøre deres bedste for at bistå EUSR med at gennemføre sit mandat. EUSR skal også holde forbindelse med andre internationale og regionale aktører på stedet.

Artikel 13

Gennemgang

Gennemførelsen af denne fælles aktion og dens sammenhæng med andre bidrag fra EU til regionen skal gennemgås løbende. EUSR forelægger Generalsekretæren/den højtstående repræsentant, Rådet og Kommissionen en samlet rapport om gennemførelsen af mandatet inden udgangen af september 2008. Denne rapport skal danne grundlag for evaluering af mandatet i de relevante arbejdsgrupper og i Den Udenrigs- og Sikkerhedspolitiske Komité. Generalsekretæren/den højtstående repræsentant fremsætter i den forbindelse passende anbefalinger til Den Udenrigs- og Sikkerhedspolitiske Komité.

Artikel 14

Oprettelse og videre opbygning

1. Senest i midten af april 2008 aflægger formandskabet i tæt samarbejde med Generalsekretæren/den højtstående repræsentant, EUSR og Kommissionen rapport til Rådet om kontorets oprettelse i den første mandatperiode og om dets videre opbygning og struktur til udløbet af mandatperioden som anført i artikel 1. Rapporten skal især omhandle følgende spørgsmål:

— de langsigtede strukturer og procedurer

— rapporteringssystemet

— sikring af samme vilkår for medarbejdere, der udfører opgaver af samme art, på alle niveauer.

Rådet gennemgår denne rapport og træffer beslutning om en passende opfølgning.

2. Inden udgangen af oktober 2008 forelægger formandskabet i tæt samarbejde med Generalsekretæren/den højtstående repræsentant, EUSR og Kommissionen en omfattende rapport for Rådet om kontorets fremtid og organisation.

Artikel 15

Ikrafttræden

Denne fælles aktion træder i kraft på dagen for vedtagelsen.

Artikel 16

Offentliggørelse

Denne fælles aktion offentliggøres i Den Europæiske Unions Tidende.

Udfærdiget i Bruxelles, den 6. december 2007. På Rådets vegne A. COSTA Formand

(1) EFT L 101 af 11.4.2001, s. 1. Senest ændret ved afgørelse 2007/438/EF (EUT L 164 af 26.6.2007, s. 24).